
PËR KRIJIMIN E SHOQËRISË AKSIONARE “OPERATORI I SHËRBIMEVE TË INTEGRUARA TË STERILIZIMIT” SHA (OSHIS sh.a.) PËR OFRIMIN E SHËRBIMEVE TË INTEGRUARA TË PROCESIT TË STERILIZIMIT

Në mbështetje të nenit 100 të Kushtetutës dhe të ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar, me propozimin e ministrit të Shëndetësisë dhe Mirëqenies Sociale, Këshilli i Ministrave

VENDOSI:

1. Krijimin e shoqërisë aksionare “Operatori i Shërbimeve të Integruara të Sterilizimit” sh.a., (OSHIS sh.a.) me kapital 100% shtetëror, për ofrimin e shërbimeve të integruara të procesit të sterilizimit. 
2. Shoqëria aksionare OSHIS sh.a. ofron, kundrejt pagesës, shërbimet e mëposhtme:
a) ofrimin e seteve të personalizuara të instrumenteve kirurgjikale sterile;
b) furnizimin me material mjekësor steril njëpërdorimësh në sallat kirurgjikale; 
c) trajtimin e mbetjeve me rrezik biologjik dhe dezinfektimin e sallave kirurgjikale;
ç) menaxhimin dhe administrimin e Stacionit Qendror të Sterilizimit në QSUT; 
d) ofrimin e instrumenteve kirurgjikale sipas tipologjisë së ndërhyrjes, të paketuara në set individual për çdo pacient;
dh) menaxhimin e cikleve për ripërpunimin dhe sterilizimin e instrumenteve dhe të materialeve të tjera të ripërdorshme; 
e) ripërpunimin e sterilizimin me avull dhe temperatura të ulëta; 
ë) furnizimin me veshje sterile salle dhe materiale të ngjashme njëpërdorimshme;
f) trajtimin e mbetjeve spitalore me rrezik biologjik dhe dezinfektimin e ambienteve; 
g) digjitalizimin e menaxhimit, të ndjekjes dhe të raportimit të shërbimeve të integruara të sterilizimit.
3. Kapitali fillestar për krijimin e shoqërisë aksionare OSHIS sh.a. është 200 000 000 (dyqind milionë) lekë. 
4. Autoriteti publik, që përfaqëson shtetin si pronar të 100% të aksioneve të shoqërisë aksionare OSHIS sh.a., është Ministria e Shëndetësisë dhe Mirëqenies Sociale.
5. Shoqëria aksionare OSHIS sh.a. ofron shërbimet e përcaktuara në pikën 2 të këtij vendimi, kundrejt të gjitha spitaleve publike universitare, rajonale dhe bashkiake në Republikën e Shqipërisë. 
6. Shoqëria aksionare OSHIS sh.a. mund të ofrojë shërbime të tjera shtesë për subjekte publike dhe private, në përputhje me statutin e shoqërisë e legjislacionin në fuqi. 
7. Të gjitha tarifat e shërbimeve, sipas pikës 2 të këtij vendimi, do të arkëtohen nga shoqëria aksionare OSHIS sh.a.
8. Shoqëria aksionare OSHIS sh.a. financohet nga të ardhurat e gjeneruara nga ofrimi i shërbimeve publike të integruara të sterilizimit, si dhe nga burime të tjera të ligjshme, në përputhje me legjislacionin në fuqi. Të ardhurat përdoren vetëm për ushtrimin dhe zhvillimin e veprimtarisë së saj, duke ruajtur karakterin e shërbimit publik.
9. Ministria e Shëndetësisë dhe Mirëqenies Sociale, brenda 30 (tridhjetë) ditëve nga data e hyrjes në fuqi të këtij vendimi, ndjek procedurat e nevojshme për:
a) themelimin e miratimin e statutit të shoqërisë aksionare OSHIS sh.a.;
b) regjistrimin e shoqërisë aksionare në Qendrën Kombëtare të Biznesit.
10. Ministria e Shëndetësisë dhe Mirëqenies Sociale i siguron shoqërisë aksionare OSHIS sh.a., mjediset e punës, të nevojshme për fillimin e ushtrimit të veprimtarisë.
11. Ministria e Shëndetësisë dhe Mirëqenies Sociale i kalon pa pagesë shoqërisë aksionare asetet dhe të drejtat, që i kalojnë shtetit pas përfundimit të kontratës së koncesionit me nr. 1440/40, datë 10.12.2015, “Për ofrimin e shërbimeve të integruara të furnizimit të setit të personalizuar të instrumenteve kirurgjikale sterile, furnizimin me material mjekësor steril njëpërdorimësh në sallat kirurgjikale, trajtimin e mbetjeve me rrezik biologjik dhe dezinfektimin e sallave kirurgjikale”, të ndryshuar, në përputhje me parashikimet e kontratës së koncesionit e të legjislacionit në fuqi. 
12. Efektet financiare për zbatimin e këtij vendimi për krijimin e kapitalit fillestar të shoqërisë janë në vlerën 200 000 000 (dyqind milionë) lekë dhe përballohen nga fondet e miratuara të Ministrisë së Shëndetësisë dhe Mirëqenies Sociale për vitin buxhetor 2026, në artikullin 231 (shpenzime kapitale) të programit 07330 “Shërbime të kujdesit dytësor”. Injektimi i kapitalit fillestar do të kryhet menjëherë pas regjistrimit të shoqërisë aksionare në Qendrën Kombëtare të Biznesit.
13. Ngarkohet Ministria e Shëndetësisë dhe Mirëqenies Sociale për zbatimin e këtij vendimi.
Ky vendim hyn në fuqi pas botimit në Fletoren Zyrtare.

